Dressuurafrigter sterf ná perdry-ongelukLindy Tait (Foto: Facebook) ŉ Dressuur-afrigter van Kimberley in die Noord-Kaap is vandeesweek in ŉ plaaslike hospitaal oorlede nadat sy oor die naweek ernstige kopbeserings in ’n perdry-ongeluk opgedoen het. Lindy Tait (45) het Saterdag tydens ŉ dressuurles van ŉ perd afgeval waarna sy in die waakeenheid van ŉ plaaslike hospitaal opgeneem is. Hiér het sy egter Dinsdag in die vroeë oggendure aan haar beserings beswyk. Tait het ŉ valhelm ten tyde van die voorval gedra. Tait was welbekend in Noord-Kaapse perdrykringe. Sy was nie net ŉ professionele afrigter nie, maar het ook kompetisies beoordeel. “Lindy het elke dag gedoen waarvoor sy lief was; om perde in die dressuurarena in Kimberley op te lei. ŉ Ongeluk het daartoe gelei dat sy geval en ernstige breinbeserings opgedoen het voordat sy eindelik gesterf het,” het ŉ vriend van Tait op Facebook gesê. Lindy Tait (Foto: Facebook) “Haar plek aan die kant van die kompetisie-arena sal deur baie gemis word. Maar sy sal voortleef in die herinneringe van vele kinders vir wie sy geluk gebring het deur perde.” Sy word oorleef deur haar seun, wat tans sy matriekeindeksamen aflê. Medelye het sedert Saterdag op sosiale media ingestroom.